
ЕЎРАЗІЙСКАЯ ЭКАНАМІЧНАЯ КАМІСІЯ
КАЛЕГІЯ


РАШЭННЕ

	«28» мая 2024 г.
	№ 61
	   г. Масква




Аб наяўнасці парушэння агульных правіл канкурэнцыі на трансгранічных рынках

Калегія Еўразійскай эканамічнай камісіі (далей – Камісія) у адпаведнасці з падпунктамі 3 і 4 пункта 10 Пратакола аб агульных прынцыпах і правілах канкурэнцыі (дадатак № 19 да Дагавора аб Еўразійскім эканамічным саюзе ад 29 мая 2014 года) (далей адпаведна – Пратакол, Дагавор), пунктамі 44 і 45 Парадку разгляду спраў аб парушэнні агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 99 (далей – Парадак разгляду спраў), разгледзела пытанне аб парушэнні агульных правіл канкурэнцыі на трансгранічных рынках па справе аб парушэнні агульных правіл канкурэнцыі на трансгранічных рынках аптовай рэалізацыі ветэрынарных прэпаратаў і кармавых дабавак (далей – справа).
Па выніках разгляду матэрыялаў справы, грунтуючыся на палажэннях міжнародных дагавораў і актаў, якія ўваходзяць у права Еўразійскага эканамічнага саюза ў сферы канкурэнцыі, вывучыўшы фактычныя акалічнасці справы і вывады камісіі па разглядзе справы, прадстаўленыя ў апісальнай і матывавальнай частках гэтага Рашэння згодна з дадаткам, кіруючыся Методыкай разліку і парадкам накладання штрафаў за парушэнне агульных правіл канкурэнцыі на трансгранічных рынках, зацверджанымі Рашэннем Савета Еўразійскай эканамічнай камісіі ад 17 снежня 2012 г. № 118 (далей – Методыка разліку і парадак накладання штрафаў), Калегія Камісіі вырашыла:
1. Прызнаць:
а) наяўнасць парушэння пункта 5 артыкула 76 Дагавора, выяўленага ў заключэнні дагавораў, якія ўтрымліваюць палажэнні аб абмежаванні тэрыторыі продажу, і рэалізацыі гэтых палажэнняў на рынку аптовай рэалізацыі ветэрынарных прэпаратаў і кармавых дабавак, якія выклікалі падзел таварнага рынку па тэрытарыяльным прынцыпе, з боку:
таварыства з абмежаванай адказнасцю «Белфармакам» (Расійская Федэрацыя, Белгародская вобл., г. Белгарад, вул. 5 Жніўня, д. 2, к. А, АДРН 1083123013489, дата рэгістрацыі – 6 жніўня 2008 г., ІНП 3123184191) (далей – ТАА «Белфармакам») у перыяд з 25 ліпеня 2016 г. па 31 снежня 2022 г.;
Падгорнава П.А., службовай асобы ТАА «Белфармакам» у перыяд з 6 лістапада 2020 г. па 19 кастрычніка 2021 г. (персанальныя даныя не публікуюцца);
Родзіна А.М., службовай асобы ТАА «Белфармакам» у перыяд з 6 кастрычніка 2021 г. па дату заканчэння разгляду справы (персанальныя даныя не публікуюцца);
унітарнага прадпрыемства «Белёдабром» (Рэспубліка Беларусь, Мінская вобл., Смалявіцкі р-н, с/с Азярыцка-Слабадскі, аграгарадок Слабада, вул. Аршанская, д. 15, РН 190252937, дата рэгістрацыі – 28 чэрвеня 2001 г., УНП 190252937) (далей – УП «Белёдабром») у перыяд з 25 ліпеня 2016 г. па 31 снежня 2022 г.;
Казлоўскага В.Б., службовай асобы УП «Белёдабром» у перыяд з 25 ліпеня 2016 г. па 31 снежня 2022 г. (персанальныя даныя не публікуюцца);
б) адсутнасць падстаў для спынення разгляду справы ў дачыненні да асоб, указаных у падпункце «а» гэтага пункта;
в) адсутнасць парушэння пункта 5 артыкула 76 Дагавора з боку Калугіна С.А., службовай асобы ТАА «Белфармакам», і на падставе падпункта 1 пункта 46 Парадку разгляду спраў спыніць у дачыненні да яго разгляд справы;
г) адсутнасць парушэння падпункта 3 пункта 3 артыкула 76 Дагавора з боку акцыянернага таварыства «Завод Ветэрынарныя прэпараты» (Расійская Федэрацыя, Уладзімірская вобл., г. Гусь-Хрустальны, вул. Хімзаводская, д. 2, АДРН 1023300593216, дата рэгістрацыі – 27 мая 1993 г., ІНП 3304001940) (далей – АТ «ЗВП»), УП «Белёдабром», ТАА «Белфармакам» і іх службовых асоб і на падставе падпункта 1 пункта 46 Парадку разгляду спраў спыніць у дачыненні да ўказаных асоб разгляд справы.
2. Спыніць разгляд справы на падставе падпункта 4 пункта 46 Парадку разгляду спраў у дачыненні да:
а) АТ «ЗВП» і УП «Белёдабром», якія заключылі ў перыяд з 1 студзеня 2017 г. па 1 кастрычніка 2020 г. забароненае ў адпаведнасці з пунктам 5 артыкула 76 Дагавора пагадненне, а таксама Яхаева М.Л., які з’яўляўся ў гэты перыяд службовай асобай АТ «ЗВП», і Казлоўскага В.Б., які з’яўляўся ў гэты перыяд службовай асобай УП «Белёдабром»;
б) службовых асоб ТАА «Белфармакам» Верзуна А.В. і Грыгор’ева Д.В.
3. У адпаведнасці з падпунктам 3 пункта 16 Пратакола і Методыкай разліку і парадкам накладання штрафаў прызначыць асобам, указаным у падпункце «а» пункта 1 гэтага Рашэння, штрафы ў наступным памеры:
ТАА «Белфармакам» – 2 015 798 расійскіх рублёў 84 капейкі;
УП «Белёдабром» – 1 154 586 расійскіх рублёў 78 капеек;
Падгорнаву П.А. – 79 583 расійскія рублі 3 капейкі;
Родзіну А.М. – 82 291 расійскі рубель 6 капеек;
Казлоўскаму В.Б. – 82 291 расійскі рубель 6 капеек.
Штрафы, прызначаныя гэтым Рашэннем, падлягаюць выплаце ў парадку, устаноўленым пунктамі 17 і 18 Пратакола, у адпаведнасці з наступнымі банкаўскімі рэквізітамі:
для грамадзян і юрыдычных асоб, зарэгістраваных на тэрыторыі Рэспублікі Беларусь: Міністэрства фінансаў Рэспублікі Беларусь, адрас месца знаходжання: 220010, г. Мінск, вул. Савецкая, д. 7, УНП 100691903, Нацыянальны банк Рэспублікі Беларусь, БІК NBRBBY2X, нумар рахунку BY54 NBRB 3600 9000 0000 2000 0000, код выплаты ў бюджэт 05528;
для грамадзян і юрыдычных асоб, зарэгістраваных на тэрыторыі Расійскай Федэрацыі: атрымальнік – ІНП 7703516539, КПП 770301001, міжрэгіянальнае аперацыйнае УФК (для ФАС Расіі а/р 04951001610, адрас месца знаходжання: 125993, г. Масква, вул. Садовая-Кудрынская, д. 11, Д-242, ГСП-3), АКТМУ 45380000, банк атрымальніка – Аперацыйны дэпартамент Банка Расіі//Міжрэгіянальнае аперацыйнае УФК г. Масква, нумар банкаўскага рахунку 40102810045370000002, нумар казначэйскага рахунку 03100643000000019500, БІК 024501901, КБК 16111615000019000140.
4. Абавязаць ТАА «Белфармакам», АТ «ЗВП» і УП «Белёдабром»:
распрацаваць і размясціць на сваіх афіцыйных сайтах у інфармацыйна-тэлекамунікацыйнай сетцы «Інтэрнэт» парадак адбору контрагентаў, які ўключае ў сябе адзіныя патрабаванні да падачы звароту патэнцыяльным (дзеючым) контрагентам і парадак разгляду такога звароту, які замацоўвае, у прыватнасці, адзіныя (недыскрымінуючыя) (у тым ліку ў залежнасці ад рэзідэнцтва ў дзяржаве – члене Еўразійскага эканамічнага саюза) патрабаванні да контрагентаў, адзіны пералік падстаў для адмовы ў супрацоўніцтве, а таксама адзіныя патрабаванні да цэнаўтварэння, уключаючы пытанні спецыфічнага цэнаўтварэння (скідкі, даплаты і г.д.);
прадставіць у Камісію ў месячны тэрмін з даты ўступлення гэтага Рашэння ў сілу інфармацыю аб выкананні гэтага пункта.
5. Камісіі праінфармаваць асоб, указаных у падпункце «а» пункта 1 гэтага Рашэння, аб неабходнасці:
а) у адпаведнасці з абзацам другім пункта 171 Методыкі разліку і парадку накладання штрафаў заплаціць штрафы, указаныя ў пункце 3 гэтага Рашэння, у поўным памеры не пазней за 60 каляндарных дзён з даты ўступлення гэтага Рашэння ў сілу. У выпадку нявыплаты штрафаў ва ўказаны тэрмін Камісія прымае меры, накіраваныя на прымусовае выкананне гэтага Рашэння, у адпаведнасці з пунктам 18 Методыкі разліку і парадку накладання штрафаў;
б) у адпаведнасці з пунктам 45 Парадку разгляду спраў паведаміць Камісіі аб выплаце штрафаў, указаных у пункце 3 гэтага Рашэння, на працягу 30 каляндарных дзён з даты сканчэння тэрміну, прадугледжанага падпунктам «а» гэтага пункта.
6. Гэта Рашэнне можа быць абскарджана ва ўстаноўленым парадку ў Суд Еўразійскага эканамічнага саюза.
7. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.
 
	Старшыня Калегіі
Еўразійскай эканамічнай камісіі
	Б. Сагінтаеў


 

	
	ДАДАТАК
да Рашэння Калегіі
Еўразійскай эканамічнай камісіі
ад 28 мая 2024 г. № 61



АПІСАЛЬНАЯ І МАТЫВАВАЛЬНАЯ ЧАСТКІ
Рашэння Калегіі Еўразійскай эканамічнай камісіі 
ад 28 мая 2024 г. № 61
Еўразійскай эканамічнай камісіяй (далей – Камісія) разгледжаны матэрыялы Міністэрства антыманапольнага рэгулявання і гандлю Рэспублікі Беларусь (увах. ад 28 лютага 2022 г. № 3542) аб наяўнасці магчымых прыкмет парушэння палажэнняў пунктаў 3–6 артыкула 76 Дагавора аб Еўразійскім эканамічным саюзе ад 29 мая 2014 года (далей – Дагавор) з боку таварыства з абмежаванай адказнасцю «Белфармакам» (Расійская Федэрацыя, Белгародская вобл., г. Белгарад, вул. 5 Жніўня, д. 2, к. А, АДРН 1083123013489, дата рэгістрацыі – 6 жніўня 2008 г., ІНП 3123184191) (далей – ТАА «Белфармакам»), акцыянернага таварыства «Завод Ветэрынарныя прэпараты» (Расійская Федэрацыя, Уладзімірская вобл., г. Гусь-Хрустальны, вул. Хімзаводская, д. 2, АДРН 1023300593216, дата рэгістрацыі – 27 мая 1993 г., ІНП 3304001940) (далей – АТ «ЗВП») і ўнітарнага прадпрыемства «Белёдабром» (Рэспубліка Беларусь, Мінская вобл., Смалявіцкі р-н, с/с Азярыцка-Слабадскі, аграгарадок Слабада, вул. Аршанская, д. 15, РН 190252937, дата рэгістрацыі – 28 чэрвеня 2001 г., УНП 190252937) (далей – УП «Белёдабром») (далей – адказчыкі).
У сувязі з наяўнасцю выпадкаў, прадугледжаных пунктам 132 Пратакола аб агульных прынцыпах і правілах канкурэнцыі (дадатак № 19 да Дагавора) (далей – Пратакол), папярэджанне аб неабходнасці спынення дзеянняў (бяздзейнасці), што ўтрымліваюць прыкметы парушэння агульных правіл канкурэнцыі, і (або) аб ліквідацыі прычын і ўмоў, якія садзейнічалі ўзнікненню прыкмет такога парушэння, і аб прыняцці мер па ліквідацыі наступстваў такіх дзеянняў (бяздзейнасці) не выдавалася.
У адпаведнасці з Пратаколам, пунктам 1312 Парадку разгляду заяў (матэрыялаў) аб парушэнні агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 97, і Методыкай ацэнкі стану канкурэнцыі, зацверджанай Рашэннем Савета Еўразійскай эканамічнай камісіі ад 30 студзеня 2013 г. № 7 (далей – Методыка) праведзена ацэнка стану канкурэнцыі на трансгранічных рынках, у сувязі з чым разгляд матэрыялаў быў прыпынены, аб чым вынесена адпаведнае вызначэнне ад 14 сакавіка 2022 г. № 12/вызн (разгляд матэрыялаў адноўлены вызначэннем ад 23 жніўня 2022 г. № 44/вызн).
Па выніках разгляду прадстаўленых Міністэрствам антыманапольнага рэгулявання і гандлю Рэспублікі Беларусь матэрыялаў у адпаведнасці з падпунктам 1 пункта 3 Парадку правядзення расследавання парушэнняў агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 98, падпунктам 4 пункта 10 і пунктам 12 Пратакола, а таксама пунктам 1 Рашэння Калегіі Еўразійскай эканамічнай камісіі ад 14 мая 2013 г. № 112 Камісія вынесла вызначэнне аб правядзенні расследавання парушэнняў агульных правіл канкурэнцыі на трансгранічных рынках ад 23 жніўня 2022 г. № 43/вызн (далей – расследаванне) і правяла адпаведнае расследаванне ў дачыненні да адказчыкаў.
21 снежня 2022 г. вызначэннем № 77/вызн Камісіяй па выніках правядзення расследавання ўзбуджана справа аб парушэнні агульных правіл канкурэнцыі на трансгранічных рынках (далей – справа) па прыкметах парушэння падпункта 3 пункта 3 артыкула 76 Дагавора і прызначана камісія па яго разглядзе ў наступным складзе:
старшыня камісіі па разглядзе справы Сушкевіч А.Г.;
намеснік старшыні камісіі па разглядзе справы Каліеў А.А.;
члены камісіі па разглядзе справы: Абдылдаева А.Б., Каралькова В.С. і Сумянкоў С.С.
Асобы, якія ўдзельнічалі ў разглядзе справы:
прадстаўнікі ўпаўнаважаных органаў дзяржаў – членаў Еўразійскага эканамічнага саюза (далей адпаведна – дзяржавы-члены, Саюз), у кампетэнцыю якіх уваходзяць рэалізацыя і (або) правядзенне канкурэнтнай (антыманапольнай) палітыкі: Война Г.В., Ганіна Е.А., Гоўзіч І.А., Дыба Я.А., Мяцельская Т.Р., Савінава В.А., Сагдат Ж.Б., Ташматаў У.А., Фокіна М.А., Хасанава К.А., Язвінская В.М.;
прадстаўнікі адказчыкаў па даверанасцях: Мядзведзева М.Г., Міціна В.А., Назараў Г.В. і Петухова В.Я.
Таксама ў якасці адказчыкаў па справе камісіяй па разглядзе справы вызначэннямі ад 27 лютага 2023 г. № 26/вызн і ад 11 красавіка 2023 г. № 35/вызн прыцягнуты службовыя асобы адказчыкаў: Верзун А.В., Грыгор’еў Д.В., Калугін С.А., Казлоўскі В.Б., Падгорнаў П.А., Родзін А.М. і Яхаеў М.Л.
У сувязі з неабходнасцю атрымання дадатковых звестак для прыняцця рашэння тэрмін разгляду справы працягнуты да 20 чэрвеня 2023 г., аб чым вынесена вызначэнне ад 16 сакавіка 2023 г. № 31/вызн. Гэтым жа вызначэннем у якасці асобы, якая мае звесткі аб акалічнасцях справы, прыцягнута таварыства з абмежаванай адказнасцю «Меркурый Універсал» (Рэспубліка Беларусь, Мінская вобл., Дзяржынскі р-н, г. Дзяржынск, вул. Стадыённая, д. 11, РН 190203921, дата рэгістрацыі – 14 лютага 2001 г., УНП 190203921) (далей – ТАА «Меркурый Універсал»).
У адпаведнасці з пунктам 23 Парадку разгляду спраў аб парушэнні агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 99 (далей – Парадак разгляду спраў), 16 чэрвеня 2023 г. старшынёй камісіі па разглядзе справы Сушкевічам А.Г. аб’яўлена аб заканчэнні разгляду справы і выяўленні працяглага правапарушэння з боку адказчыкаў.
Па выніках разгляду матэрыялаў справы вызначана наступнае.
У адпаведнасці з пунктам 11 Пратакола і пунктамі 61–63 Методыкі асноўныя вывады ацэнкі стану канкурэнцыі выкладзены ў той частцы, у якой не парушаюцца патрабаванні, якія прад’яўляюцца да аховы канфідэнцыяльнай інфармацыі.
У адпаведнасці з раздзелам II Методыкі часавы інтэрвал даследавання таварнага рынку вызначаны як перыяд з 2019 года па чэрвень 2022 г.
Прадуктовыя межы таварнага рынку ў адпаведнасці з раздзелам III Методыкі вызначаны як аптовая рэалізацыя ветэрынарных прэпаратаў і кармавых дабавак (далей адпаведна – таварны рынак, тавар).
У адпаведнасці з раздзелам IV Методыкі вызначана, што ў геаграфічныя межы таварнага рынку ўваходзяць тэрыторыі Рэспублікі Беларусь і Расійскай Федэрацыі.
Рэалізацыя тавару на тэрыторыях Рэспублікі Беларусь і Расійскай Федэрацыі ажыццяўляецца пры ўмове яго рэгістрацыі.
З улікам палажэнняў раздзелаў V і VI Методыкі ўстаноўлены суб’екты гаспадарання (суб’екты рынку), якія дзейнічаюць на таварным рынку, і праведзены разлік аб’ёму таварнага рынку і долей суб’ектаў гаспадарання (суб’ектаў рынку), якія дзейнічаюць на таварным рынку. Гэта інфармацыя ў гэтым дакуменце не прыводзіцца ў сувязі з тым, што яна з’яўляецца канфідэнцыяльнай.
На падставе пункта 2 Крытэрыяў аднясення рынку да трансгранічнага, зацверджаных Рашэннем Вышэйшага Еўразійскага эканамічнага савета ад 19 снежня 2012 г. № 29, з прычыны таго, што тавар абарачаецца на тэрыторыях 2 і больш дзяржаў-членаў, таварны рынак з’яўляецца трансгранічным і на ўказаны таварны рынак распаўсюджваюцца забароны і абмежаванні, устаноўленыя артыкулам 76 Дагавора.
З улікам пункта 4 Крытэрыяў аднясення рынку да трансгранічнага, стрыманне парушэнняў суб’ектамі гаспадарання забарон, устаноўленых пунктамі 3–5 артыкула 76 Дагавора, ажыццяўляецца Камісіяй, паколькі адказчыкі зарэгістраваны ў якасці юрыдычных асоб у Рэспубліцы Беларусь і Расійскай Федэрацыі.
Па выніках разгляду матэрыялаў расследавання, а таксама інфармацыі, прадстаўленай у рамках разгляду справы, у тым ліку па выніках заслухоўвання асоб, якія ўдзельнічалі ў разглядзе справы, даследавання доказаў, заслухоўвання меркаванняў і тлумачэнняў асоб, якія ўдзельнічалі ў разглядзе справы, адносна доказаў, прадстаўленых іншымі асобамі, якія ўдзельнічалі ў справе, заслухоўвання асоб, якія маюць звесткі аб акалічнасцях справы, якая разглядаецца, вызначана наступнае.
Змест прадстаўленых матэрыялаў указвае на наяўнасць двух самастойных дагавораў, заключаных паміж УП «Белёдабром» і ТАА «Белфармакам» і паміж УП «Белёдабром» і АТ «ЗВП».
Прыкметы парушэння агульных правіл канкурэнцыі ў дагаворы паміж ТАА «Белфармакам» і УП «Белёдабром»
У адпаведнасці з дагаворам ад 25 ліпеня 2016 г. № 61 паміж ТАА «Белфармакам» і УП «Белёдабром» вызначана тэрыторыя продажу тавару. ТАА «Белфармакам» ускладаецца абавязак на УП «Белёдабром» устрымацца ад любых дзеянняў, накіраваных на продаж тавару канчатковым спажыўцам, не замацаваным за УП «Белёдабром», а таксама не праводзіць з імі перагавораў, і не ажыццяўляць іншых дзеянняў, якія могуць пацягнуць або пацягнулі адмову ад пакупкі тавару ў іншага пастаўшчыка, замацаванага за такім канчатковым спажыўцом.
Па ўмовах дагавора б/н ад 3 мая 2018 г. УП «Белёдабром» абавязана ажыццяўляць рэалізацыю тавару толькі на падведамнай тэрыторыі і не мае права без пісьмовай згоды вытворцы, гэта значыць ТАА «Белфармакам», весці перагаворы і рэалізоўваць тавар па-за падведамнай тэрыторыяй, экспартаваць тавар у краіны СНД (акрамя падведамнай тэрыторыі) і краін далёкага замежжа, а таксама ствараць па-за падведамнай тэрыторыяй філіялы.
ТАА «Белфармакам» у сваіх тлумачэннях (пісьмо вых. № 32 ад 5 жніўня 2022 г.) паведаміла, што фармулёўка «падведамная тэрыторыя», якая выкарыстоўваецца ў дылерскім дагаворы б/н ад 3 мая 2018 г., мае на ўвазе тэрыторыю, на якой дылер рэалізуе прадукцыю. Такой тэрыторыяй з’яўляецца Рэспубліка Беларусь.
З тлумачэнняў УП «Белёдабром» вынікае, што згодна з дагаворам пад падведамнай тэрыторыяй бакі разумелі тэрыторыю Рэспублікі Беларусь. УП «Белёдабром» ажыццяўляе рэалізацыю тавару выключна на тэрыторыі Рэспублікі Беларусь. Таму якія-небудзь перагаворы аб рэалізацыі тавару на іншай тэрыторыі ім не вяліся.
Згодна з матэрыялам справы, паміж УП «Белёдабром» і ТАА «Белфармакам» заключаны дагавор ад 1 студзеня 2023 г. № 1/23, у якім адсутнічаюць палажэнні, якія ўтрымліваюць прыкметы парушэння агульных правіл канкурэнцыі, у той жа час 31 снежня 2022 г. спынена дзеянне дагавораў ад 25 ліпеня 2016 г. № 61 і ад 3 мая 2018 г.
Такім чынам, перыядам парушэння агульных правіл канкурэнцыі з боку ТАА «Белфармакам» і УП «Белёдабром» вызначаны перыяд дзеяння дагавораў, а менавіта з 25 чэрвеня 2016 г. па 31 снежня 2022 г.
Перыяд дзеяння ўказаных дагавораў, іх штогадовая пралангацыя, выкананне ўмовы аб абмежаванні тэрыторыі продажу ў выглядзе рэгулярнага продажу тавару ад ТАА «Белфармакам» на адрас УП «Белёдабром» і, як вынік, адсутнасць з боку УП «Белёдабром» продажу за межамі Рэспублікі Беларусь сведчаць аб працяглым парушэнні агульных правіл канкурэнцыі.
Камісія па разглядзе справы лічыць, што працяглым парушэннем агульных правіл канкурэнцыі з’яўляецца ажыццяўленне дзеяння па заключэнні дагавораў паміж УП «Белёдабром» і ТАА «Белфармакам», якія ўтрымліваюць палажэнні аб абмежаванні тэрыторыі продажу тавару і рэалізацыя гэтых палажэнняў, што выявілася ў працяглым няспынным невыкананні прадугледжаных Дагаворам абавязкаў па захаванні і выкананні агульных прынцыпаў і правіл канкурэнцыі. Гэтыя абавязкі на іх былі ўскладзены з даты ўступлення ў сілу Дагавора.
Тлумачэнне службовых асоб ТАА «Белфармакам»
У перыяд парушэння агульных правіл канкурэнцыі (з 25 чэрвеня 2016 г. па 31 снежня 2022 г.) кіраўнікамі ТАА «Белфармакам», якія ажыццяўлялі паўнамоцтвы аднаасобных выканаўчых органаў, з’яўляліся Верзун А.В. (з 9 лютага 2009 г. па жнівень 2020 г., выконваючы функцыі камерцыйнага дырэктара), Грыгор’еў Д.В. (з 29 ліпеня 2008 г. па 6 лістапада 2020 г. выконваючы функцыі генеральнага дырэктара), Падгорнаў П.А. (з 6 лістапада 2020 г. па 19 кастрычніка 2021 г., выконваючы функцыі генеральнага дырэктара), Калугін С.А. (з 20 кастрычніка 2021 г. і на дату заканчэння разгляду справы з’яўляецца генеральным дырэктарам) і Родзін А.М. (з 6 кастрычніка 2021 г. і на дату заканчэння разгляду справы з’яўляецца выканаўчым дырэктарам).
Прыцягнутыя ў якасці адказчыкаў па справе Верзун А.В. і Грыгор’еў Д.В. пазіцыю аб згодзе або нязгодзе з наяўнасцю ў іх дзеяннях парушэння агульных правіл канкурэнцыі не прадставілі.
Падгорнаў П.А. у сваіх тлумачэннях (увах. ад 18 мая 2023 г. № 9051) паведаміў, што з’яўляўся генеральным дырэктарам ТАА «Белфармакам» з 6 лістапада 2020 г. па 19 кастрычніка 2021 г. Дагаворы, заключаныя паміж ТАА «Белфармакам» і УП «Белёдабром», былі дзеючыя, па іх праводзіліся пастаўкі тавару. Пры ажыццяўленні абавязкаў генеральнага дырэктара ТАА «Белфармакам» ім не дапускаліся ніякія парушэнні заканадаўства дзяржаў-членаў, у сувязі з чым ён лічыць, што не павінен несці адказнасць па справе.
Згодна з тлумачэннем Калугіна С.А. (увах. ад 6 красавіка 2023 г. № 6161), даведаўшыся аб тым, што некаторыя пункты дагавораў ТАА «Белфармакам» і УП «Белёдабром» утрымліваюць прыкметы парушэння агульных правіл канкурэнцыі на трансгранічных рынках, ён прыняў рашэнне аб скасаванні гэтых дагавораў і заключэнні новага дагавора з УП «Белёдабром», у якім спрэчныя пункты адсутнічаюць.
У цяперашні час у ТАА «Белфармакам» па ініцыятыве заснавальнікаў існуе размежаванне паўнамоцтваў паміж кіраўнікамі. Генеральны дырэктар займаецца ажыццяўленнем адміністрацыйных функцый і агульным кіраўніцтвам, з’яўляецца прадстаўніком ТАА «Белфармакам» у любых арганізацыях, установах і падпісвае дакументы таварыства на падставе статута. Выканаўчы дырэктар кіруе дзейнасцю камерцыйнай службы і падпісвае дакументы, звязаныя з гэтай дзейнасцю, на падставе адпаведнай даверанасці. Прымае рашэнне аб заключэнні дагавораў камерцыйнага характару – выканаўчы дырэктар, астатніх дагавораў – генеральны дырэктар.
Аналагічныя доказы прадставіў выканаўчы дырэктар ТАА «Белфармакам» Родзін А.М. (увах. ад 25 красавіка 2023 г. № 7623).
Такім чынам, Калугін С.А. указвае, а Родзін  А.М. пацвярджае, што ў адпаведнасці са статутнымі дакументамі ТАА «Белфармакам» службовай асобай, якая з’яўляецца адказнай за рэалізацыю дагавораў, якія ўтрымліваюць палажэнні аб абмежаванні тэрыторыі рэалізацыі тавару, з’яўляўся Родзін А.М.
У сувязі з учыненнем ТАА «Белфармакам» парушэння агульных правіл канкурэнцыі і выяўленнем службовых асоб (Верзуна А.В., Грыгор’ева Д.В., Падгорнава П.А. і Родзіна А.М.), па віне якіх яно было ўчынена, у адпаведнасці з Методыкай разліку і парадкам накладання штрафаў за парушэнне агульных правіл канкурэнцыі на трансгранічных рынках (далей – Методыка разліку і парадак накладання штрафу), зацверджанымі Саветам Еўразійскай эканамічнай камісіі ад 17 снежня 2012 г. № 118, дапускаецца прыцягненне ТАА «Белфармакам» і ўказаных службовых асоб да адказнасці ў адпаведнасці з адной і той жа нормай.
Указаныя службовыя асобы не прадставілі на адрас Камісіі дакументы, якія пацвярджаюць прыняцце мер па спыненні і (або) ліквідацыі парушэнняў агульных правіл канкурэнцыі, за выключэннем выканаўчага дырэктара ТАА «Белфармакам» Родзіна А.М., які прыняў меры па ліквідацыі такіх прыкмет па сканчэнні больш за 1 год з даты свайго прызначэння на адпаведную пасаду, што з’яўляецца змякчальнымі акалічнасцямі пры разліку штрафных санкцый і не з’яўляецца падставай для вызвалення ад адказнасці.
Прыкметы парушэння агульных правіл канкурэнцыі, якія ўтрымліваюцца ў дагаворы паміж УП «Белёдабром» і АТ «ЗВП»
УП «Белёдабром» паведаміла, што ў адпаведнасці з дагаворам паміж ім і АТ «ЗВП», у якім у тым ліку прадугледжана тэрытарыяльнае абмежаванне продажу, ажыццяўляла рэалізацыю прадукцыі, набытай у АТ «ЗВП», выключна на тэрыторыі Рэспублікі Беларусь.
У адпаведнасці з дагаворам ад 1 студзеня 2017 г., заключаным паміж АТ «ЗВП» і УП «Белёдабром», дзейнасць па рэалізацыі тавару АТ «ЗВП» абмежавана тэрыторыяй Рэспублікі Беларусь, пры гэтым у лік абавязацельстваў АТ «ЗВП» уваходзіць адмова ад канкурэнцыі з УП «Белёдабром».
26 лістапада 2019 г. УП «Белёдабром» пісьмом на адрас адкрытага акцыянернага таварыства «Ружаны Агра» (Рэспубліка Беларусь) паведаміла, што з’яўляецца афіцыйным прадстаўніком АТ «ЗВП» на тэрыторыі Рэспублікі Беларусь.
16 сакавіка 2020 г. АТ «ЗВП» накіравала прэтэнзійнае пісьмо на адрас ТАА «Меркурый Універсал», у якім паведаміла аб сваёй занепакоенасці выпадкамі паставак ТАА «Меркурый універсал» тавару пад маркай АТ «ЗВП» на рынак Рэспублікі Беларусь, якія пачасціліся. На тэрыторыі Рэспублікі Беларусь прадстаўніком АТ «ЗВП» з’яўляецца УП «Белёдабром» і ўсе правы па рэалізацыі тавару належаць яму.
17 сакавіка 2020 г. УП «Белёдабром» таксама накіравала на адрас ТАА «Меркурый Універсал» паведамленне, у якім паведаміла аб тым, што з’яўляецца афіцыйным прадстаўніком АТ «ЗВП» на тэрыторыі Рэспублікі Беларусь і ажыццяўляе дзейнасць па рэалізацыі яго тавару на тэрыторыі Рэспублікі Беларусь.
6 мая 2020 г. адкрытым акцыянерным таварыствам «Агракамбінат «Скідальскі» (Рэспубліка Беларусь, Гродзенская вобл., Гродзенскі раён, г. Скідзель, вул. Прамысловая, д. 1, РН 500030539, дата рэгістрацыі – 26 лютага 1997 г., УНП 500030539) на адрас ТАА «Меркурый універсал» накіравана пісьмо, у якім паведамлялася аб тым, што прапанова ў дачыненні да прапанаванага тавару адхілена, бо не былі прадстаўлены дакументы, якія пацвярджаюць афіцыйнае гандлёвае прадстаўніцтва АТ «ЗВП».
8 мая 2020 г. УП «Белёдабром» у лісце на адрас Міністэрства антыманапольнага рэгулявання і гандлю Рэспублікі Беларусь паведамляе аб тым, што з’яўляецца афіцыйным прадстаўніком АТ «ЗВП» на тэрыторыі Рэспублікі Беларусь, а таксама аб тым, што з’яўляючыся дылерам (пастаянным прадстаўніком) расійскіх заводаў, яно мае дылерскую скідку, што дазваляе яму пры заключэнні дагавораў з сельскагаспадарчымі арганізацыямі прапаноўваць ім найбольш выгадныя ўмовы супрацоўніцтва.
АТ «ЗВП» тлумачыць (пісьмо ад 25 ліпеня 2022 г. увах. № 13891), што адзіным яго прадстаўніком у Рэспубліцы Беларусь з’яўляецца УП «Белёдабром».
Згодна з дагаворамі паміж АТ «ЗВП» і УП «Белёдабром», заключанымі ў перыяд з 2018 года па 2022 год, УП «Белёдабром» з’яўляецца афіцыйным дыстрыб’ютарам АТ «ЗВП» на тэрыторыі Рэспублікі Беларусь.
У той жа час, у перыяд з 2017 года па 2022 год, АТ «ЗВП» ажыццяўляла продаж тавару на тэрыторыі Рэспублікі Беларусь выключна на адрас УП «Белёдабром», якое не рэалізоўвала гэты тавар за межамі ўказанай тэрыторыі.
Накіраванне УП «Белёдабром» і АТ «ЗВП» указаных пісьмаў аб наяўнасці ва УП «Белёдабром» правоў на рэалізацыю тавару на тэрыторыі Рэспублікі Беларусь, а таксама сукупнасць сабраных у ходзе справы матэрыялаў сведчыць аб наяўнасці паміж АТ «ЗВП» і УП «Белёдабром» пагаднення аб раздзеле рынку па тэрытарыяльным прынцыпе, паколькі гэта было ўстаноўлена ў дагаворы ад 1 студзеня 2017 г., які дзейнічаў па 1 кастрычніка 2020 г.
З тлумачэнняў АТ «ЗВП» вынікае, што з 2017 года тавар рэалізоўваўся толькі на адрас УП «Белёдабром», якое пастаўляла тавар выключна ў межах Рэспублікі Беларусь.
Пры гэтым УП «Белёдабром» у рамках разгляду справы пісьмом на адрас Камісіі вых. № 173 ад 9 сакавіка 2023 г. (увах. ад 29 сакавіка 2023 г. № 5564) прадстаўлена інфармацыя аб скасаванні з 1 кастрычніка 2020 г. дагавора з АТ «ЗВП» ад 1 студзеня 2017 г.
Такім чынам, перыяд парушэння агульных правіл канкурэнцыі з боку АТ «ЗВП» і УП «Белёдабром» устаноўлены з 1 студзеня 2017 г. па 1 кастрычніка 2020 г.
Адносна мер, прынятых для ліквідацыі парушэнняў агульных правіл канкурэнцыі на трансгранічных рынках, АТ «ЗВП» паведаміла, што тэрыторыя для вядзення дзейнасці па распаўсюджванні тавару была абмежавана тэрыторыяй Рэспублікі Беларусь. АТ «ЗВП» сумесна з партнёрам з Рэспублікі Беларусь былі прыняты меры ў выглядзе скасавання дагавора аб прадстаўніцтве і аднаўлення партнёрскіх адносін па звычайных дагаворах паставак.
Камісія па разглядзе справы мяркуе, што ажыццяўленне дзеянняў па заключэнні дагавораў паміж УП «Белёдабром» і АТ «ЗВП», якія ўтрымліваюць палажэнні аб абмежаванні тэрыторыі продажу тавару і рэалізацыя гэтых палажэнняў, з’яўляецца працяглым парушэннем агульных правіл канкурэнцыі на трансгранічных рынках, якое выявілася ў працяглым няспынным невыкананні прадугледжаных Дагаворам абавязкаў па захаванні і выкананні агульных прынцыпаў і правіл канкурэнцыі на трансгранічных рынках. Такія абавязкі былі ўскладзены на УП «Белёдабром» і АТ «ЗВП» з даты ўступлення ў сілу палажэнняў Дагавора.
Тлумачэнні службовай асобы АТ «ЗВП»
Згодна з прадстаўленымі АТ «ЗВП» тлумачэннямі (пісьмо ад 23 мая 2023 г. увах. № 9317) службовай асобай, якая прымае рашэнні аб заключэнні дагавораў, у АТ «ЗВП» у перыяд з 2016 года і на дату заканчэння разгляду справы з’яўляецца генеральны дырэктар Яхаеў М.Л.
У сувязі з учыненнем АТ «ЗВП» парушэння агульных правіл канкурэнцыі на трансгранічных рынках і выяўленнем службовай асобы (Яхаеў М.Л.), па віне якой яно было ўчынена, у адпаведнасці з Методыкай разліку і парадкам накладання штрафу дапускаецца прыцягненне АТ «ЗВП» і ўказанай службовай асобы да адказнасці ў адпаведнасці з адной і той жа нормай.
Указаная службовая асоба прадставіла на адрас Камісіі дакументы, якія пацвярджаюць прыняцце мер па спыненні і (або) ліквідацыі парушэння агульных правіл канкурэнцыі, што з’яўляецца змякчальнай акалічнасцю пры разліку і накладанні штрафных санкцый.
Тлумачэнні УП «Белёдабром» адносна дагавора з АТ «ЗВП»
Згодна з пісьмом ад 16 лютага 2023 г. увах. № 2764 УП «Белёдабром» не аспрэчвае ўстаноўленага факта выяўлення эканамічнай мэтазгоднасці для суб’ектаў гаспадарання, зарэгістраваных на тэрыторыі Рэспублікі Беларусь, набываць тавар, выраблены АТ «ЗВП», на тэрыторыі Расійскай Федэрацыі. Зыходзячы з крытэрыяў вызначэння геаграфічных меж таварнага рынку выяўлена, што таварны рынак, на якім ажыццяўляюць сваю дзейнасць АТ «ЗВП» і УП «Белёдабром», з’яўляецца трансгранічным.
УП «Белёдабром» мела аб’ектыўную магчымасць рэалізоўваць тавар АТ «ЗВП» за межамі Рэспублікі Беларусь, але ў гэтым не было эканамічнай выгады. Акрамя таго, ва ўказаных дагаворах не ўказана якая-небудзь адказнасць за парушэнне ўстаноўленых абмежаванняў.
Тлумачэнне службовай асобы УП «Белёдабром»
16 лютага 2023 г. пісьмом увах. № 2763 УП «Белёдабром» паведаміла, што службовай асобай, якая прымае рашэнні аб заключэнні дагавораў з ТАА «Белфармакам», у тым ліку з АТ «ЗВП», з’яўляецца Казлоўскі В.Б. – уласнік УП «Белёдабром», які з’яўляецца яго выканаўчым органам і дзейнічае на падставе загада ад 16 студзеня 2002 г. № 01-ОК. Паўнамоцтвы дырэктара вызначаны пунктам 5.2 статута УП «Белёдабром» і службовай інструкцыяй.
Казлоўскі В.Б. паведаміў, што УП «Белёдабром» займаецца камерцыйнай дзейнасцю на тэрыторыі Рэспублікі Беларусь і не ставіць сваёй мэтай рэалізоўваць які-небудзь тавар за межамі краіны: «У выпадку звароту да нас суб’ектаў гаспадарання, зарэгістраваных не ў Рэспубліцы Беларусь, мы паведамляем, што не ажыццяўляем такой дзейнасці, і калі яны зацікаўлены ў набыцці тавару вытворчасці АТ «ЗВП» або ТАА «Белфармакам», то трэба звяртацца да іх».
У сувязі з учыненнем УП «Белёдабром» парушэння агульных правіл канкурэнцыі на трансгранічных рынках і выяўленнем службовай асобы (Казлоўскі В.Б.), па віне якога яно было ўчынена, у адпаведнасці з Методыкай разліку і парадкам накладання штрафу дапускаецца прыцягненне УП «Белёдабром» і ўказанай службовай асобы да адказнасці ў адпаведнасці з адной і той жа нормай.
Указаная службовая асоба прадставіла на адрас Камісіі дакументы, якія пацвярджаюць прыняцце мер па спыненні і/або ліквідацыі парушэння агульных правіл канкурэнцыі на трансгранічных рынках, што з’яўляецца змякчальнай акалічнасцю пры разліку і накладанні штрафных санкцый.
Вывады камісіі па разглядзе справы
Камісіяй па разглядзе справы заслуханы асобы, якія ўдзельнічалі ў разглядзе справы, разгледжаны і абмеркаваны атрыманыя хадайніцтвы, па якіх былі прыняты адпаведныя рашэнні, што адлюстравана ў пратаколах пасяджэнняў камісіі па разглядзе справы, даследаваны доказы, заслуханы меркаванні і тлумачэнні асоб, якія ўдзельнічалі ў разглядзе справы, адносна доказаў, прадстаўленых іншымі асобамі, якія ўдзельнічалі ў разглядзе справы.
Згодна з падпунктам 3 пункта 3 артыкула 76 Дагавора забараняюцца пагадненні паміж суб’ектамі гаспадарання (суб’ектамі рынку) дзяржаў-членаў, якія з’яўляюцца канкурэнтамі, дзейнічаюць на адным таварным рынку, што прыводзяць або могуць прывесці ў тым ліку да падзелу таварнага рынку па тэрытарыяльным прынцыпе.
Згодна з пунктам 5 артыкула 76 Дагавора забараняюцца іншыя пагадненні паміж суб’ектамі гаспадарання (суб’ектамі рынку), за выключэннем «вертыкальных» пагадненняў, якія прызнаюцца дапушчальнымі ў адпаведнасці з крытэрыямі дапушчальнасці, устаноўленымі дадаткам № 19 да Дагавора, у выпадку калі ўстаноўлена, што такія пагадненні прыводзяць або могуць прывесці да абмежавання канкурэнцыі.
Камісія па разглядзе справы ўстанавіла, што дагаворы паміж УП «Белёдабром» і АТ «ЗВП», а таксама паміж УП «Белёдабром» і ТАА «Белфармакам» адносяцца да іншых пагадненняў, паколькі УП «Белёдабром», не з’яўляючыся канкурэнтам на адным таварным рынку з АТ «ЗВП» і ТАА «Белфармакам», набывае тавар, а АТ «ЗВП» і ТАА «Белфармакам», з’яўляючыся вытворцамі, пастаўляюць тавар, і іх дзеянні прывялі да наступстваў падзелу таварнага рынку па тэрытарыяльным прынцыпе.
Такім чынам, дзеянні адказчыкаў утрымліваюць у сабе прыкметы парушэння іншага віду пагаднення, якое прывяло да наступстваў падзелу таварнага рынку па тэрытарыяльным прынцыпе, што выключае наяўнасць у дзеяннях адказчыкаў прыкмет парушэння падпункта 3 пункта 3 артыкула 76 Дагавора.
У адпаведнасці з пунктам 5 Пратакола іншыя пагадненні паміж ТАА «Белфармакам» і УП «Белёдабром», а таксама паміж УП «Белёдабром» і АТ «ЗВП», якія могуць прывесці або прывялі да падзелу таварнага рынку па тэрытарыяльным прынцыпе, могуць быць прызнаны дапушчальнымі, калі яны не накладаюць на суб’екты гаспадарання (суб’екты рынку) абмежаванні, якія не з’яўляюцца неабходнымі для дасягнення мэт гэтых пагадненняў, і не ствараюць магчымасць для ліквідацыі канкурэнцыі на адпаведным таварным рынку і калі суб’екты гаспадарання (суб’екты рынку) дакажуць, што ў выніку прымянення такіх пагадненняў ажыццяўляецца:
удасканальванне вытворчасці (рэалізацыі) тавараў або стымуляванне тэхнічнага (эканамічнага) прагрэсу ці павышэнне канкурэнтаздольнасці тавараў, якія вырабляюцца на тэрыторыі дзяржаў-членаў, на сусветным таварным рынку;
атрыманне спажыўцамі суразмернай часткі пераваг (выгад), якія набываюцца адпаведнымі асобамі ад ажыццяўлення такіх дзеянняў.
Аналіз дагавораў паміж адказчыкамі ўказвае на тое, што прадметам дагавораў з’яўлялася абмежаванне дзейнасці па рэалізацыі тавару, што значыць абмежаванне тэрыторыі продажу. У той жа час адказчыкамі не прадстаўлена доказаў, таксама як камісіяй па разглядзе справы па выніках аналізу матэрыялаў справы не вызначана, што заключаныя адказчыкамі дагаворы мелі сваёй мэтай удасканальванне вытворчасці (рэалізацыі) тавараў або стымуляванне тэхнічнага (эканамічнага) прагрэсу ці павышэнне канкурэнтаздольнасці тавараў, якія вырабляюцца на тэрыторыі дзяржаў-членаў, на сусветным таварным рынку. У роўнай ступені не вызначана і тое, што пагадненні адказчыкаў дазволілі спажыўцам атрымаць суразмерную частку пераваг (выгад) ад такіх пагадненняў.
Такім чынам, камісія па разглядзе справы прыходзіць да вываду, што ў сувязі з устаноўленымі ў дзеяннях адказчыкаў прыкметамі заключэння іншых пагадненняў, якія прывялі да падзелу рынку па тэрытарыяльнай прыкмеце, на адказчыкаў накладаюцца абмежаванні, якія не з’яўляюцца неабходнымі для дасягнення мэт гэтых пагадненняў, і ўзнікае магчымасць для ліквідацыі канкурэнцыі на адпаведным таварным рынку. Адказчыкі таксама не прадставілі доказаў таго, што іх дзеянні па заключэнні іншых пагадненняў маюць сваім вынікам рэалізацыю палажэнняў, апісаных у падпунктах 1 і 2 пункта 5 Пратакола.
Адносна адсутнасці ў дзеяннях адказчыкаў прыкмет парушэнняў агульных правіл канкурэнцыі на трансгранічных рынках імі прыводзяцца наступныя доказы:
адсутнасць фактычнай рэалізацыі дагавораў аб падзеле таварнага рынку па тэрытарыяльнай прыкмеце;
адсутнасць у матэрыялах справы доказаў адмоў беларускім пакупнікам у набыцці іх прадукцыі, а таксама зваротаў ТАА «Меркурый Універсал» або іншых арганізацый, зарэгістраваных у Рэспубліцы Беларусь, на адрас вытворцы з просьбай аб супрацоўніцтве.
Указаныя доказы адказчыкаў не могуць быць прыняты пад увагу пры прыняцці рашэння па справе як непераканаўчыя і не заснаваныя на фактычных акалічнасцях справы на наступных падставах.
Дыспазіцыя пункта 5 артыкула 76 Дагавора, у якой абвінавачваюцца адказчыкі, прадугледжвае адказнасць не толькі за наступствы забароненых пагадненняў, але і заключэнне пагадненняў, якія могуць прывесці да абмежавання канкурэнцыі.
У ходзе разгляду справы ўстаноўлены акалічнасці, якія пацвярджаюць фактычнае выкананне адказчыкамі пагаднення аб падзеле рынку па тэрытарыяльнай прыкмеце.
Так, да ўдзелу ў справе было прыцягнута ТАА «Меркурый Універсал», як асоба, якая мае звесткі па справе. У рашэнні па гэтай справе прыведзены змест перапіскі ТАА «Меркурый Універсал» як з адказчыкамі, так і іншымі суб’ектамі рынку, з якога ясна вынікае вывад аб узніклых перашкодах для паставак на рынак Рэспублікі Беларусь, гэтым самым аб наяўнасці канкурэнтных абмежаванняў на рынку па тэрытарыяльным прынцыпе.
Наступствам заключанага адказчыкамі забароненага пагаднення з’явілася немагчымасць абарачэння на тэрыторыі Рэспублікі Беларусь тавару, вырабленага ТАА «Белфармакам» і АТ «ЗВП», пры ўмове магчымасці іх набыцця ў каго-небудзь, акрамя УП «Белёдабром», і наяўнасць абмежаванняў для УП «Белёдабром» у дачыненні да вывазу ўказанага тавару за межы тэрыторыі Рэспублікі Беларусь. У створаных адказчыкамі рэаліях рынку спажывец вымушаны пагаджацца на прапанаваныя яму ўмовы і губляць магчымасць канкурэнтнага выбару тавараў, з прычыны чаго ўказаныя дзеянні адказчыкаў прыводзяць да заключэння забароненых правам Саюза іншых пагадненняў, якія прывялі да падзелу рынку па тэрытарыяльным прынцыпе.
Адказчыкамі, органамі дзяржаўнай улады дзяржаў-членаў, у кампетэнцыю якіх уваходзяць рэалізацыя і (або) правядзенне канкурэнтнай (антыманапольнай) палітыкі, і іншымі асобамі прадстаўлены ў пісьмовай форме пазіцыі, якія далучаны да матэрыялаў справы і ўлічаны. Адказчыкамі факт парушэння агульных правіл канкурэнцыі не прызнаны, аб чым імі прадстаўлены ў пісьмовай форме пазіцыі, якія далучаны да матэрыялаў справы. У той жа час адказчыкі прынялі меры па ліквідацыі прыкмет парушэння агульных правіл канкурэнцыі на трансгранічных рынках.
У рамках разгляду справы службовым асобам адказчыкаў забяспечана магчымасць рэалізацыі працэсуальных правоў, прадугледжаных пунктам 13 Парадку разгляду справы. Акрамя таго, у іх запытаны тлумачэнні па справе, а таксама пазіцыі аб згодзе або нязгодзе з фактам парушэння агульных правіл канкурэнцыі.
Калугін С.А., Казлоўскі В.Б., Падгорнаў П.А., Родзін А.М. і Яхаеў М.Л. прадставілі пазіцыі аб нязгодзе з наяўнасцю віны ва ўчыненні парушэння агульных правіл канкурэнцыі на трансгранічных рынках.
Пры гэтым Верзун А.В. і Грыгор’еў Д.В. пазіцыі аб згодзе або нязгодзе з наяўнасцю віны ва ўчыненні парушэння агульных правіл канкурэнцыі на трансгранічных рынках не прадставілі.
У перыяд парушэння агульных правіл канкурэнцыі на трансгранічных рынках прыцягнутыя да адказнасці па гэтай справе службовыя асобы адказчыкаў, з’яўляючыся кіраўнікамі прыцягнутых да адказнасці суб’ектаў гаспадарання і выконваючы арганізацыйна-распарадчыя і адміністрацыйна-гаспадарчыя функцыі заключылі забароненыя правам Саюза іншыя пагадненні шляхам падпісання дагавораў, якія ўтрымліваюць палажэнні аб абмежаванні тэрыторыі продажу, а таксама рэалізацыі гэтых палажэнняў на таварным рынку, што забаронена пунктам 5 артыкула 76 Дагавора.
Ацаніўшы сабраныя па справе доказы, камісія па разглядзе справы мяркуе, што віна службовых асоб адказчыкаў знайшла пацвярджэнне, а іх парушэнне правільна кваліфікавана ў адпаведнасці з пунктам 5 артыкула 76 Дагавора.
У той жа час, грунтуючыся на матэрыялах справы, камісія па разглядзе справы мяркуе, што віна службовай асобы ТАА «Белфармакам» Калугіна С.А. не знайшла свайго пацвярджэння, паколькі ў перыяд парушэння агульных правіл канкурэнцыі на трансгранічных рынках у адпаведнасці са статутнымі дакументамі пытанні заключэння і рэалізацыі дагавораў па пастаўках тавару, у якіх утрымліваліся палажэнні аб абмежаванні тэрыторыі продажу тавару, уваходзілі толькі ў кампетэнцыю Родзіна А.М., які гэта сцвярджэнне пацвярджае.
Адказчыкамі на адрас Камісіі былі накіраваны хадайніцтвы аб уліку акалічнасцей, якія змякчаюць адказнасць за меркаванае парушэнне агульных правіл канкурэнцыі, у тым ліку дакументы, якія пацвярджаюць спыненне парушэння агульных правіл канкурэнцыі, што былі ўлічаны камісіяй па разглядзе справы пры разліку памеру штрафаў.
Ацаніўшы сабраныя па справе доказы, камісія па разглядзе справы прыйшла да вываду, што факт парушэння ТАА «Белфармакам», УП «Белёдабром», АТ «ЗВП» і іх службовымі асобамі пункта 5 артыкула 76 Дагавора знайшоў сваё пацвярджэнне ў ходзе разгляду справы.
Разам з тым, Рашэннем Еўразійскага эканамічнага савета ад 1 сакавіка 2024 г. № 16 унесены змяненні ў падпункт 4 пункта 46 Парадку разгляду спраў, якія прадугледжваюць спыненне разгляду справы па працяглых парушэннях па сканчэнні 3 гадоў з дня выяўлення такога парушэння або дня заканчэння парушэння ў выпадку, калі такое парушэнне было скончана да яго выяўлення, а таксама ў абзац другі пункта 461 Парадку разгляду спраў, у адпаведнасці з якім датай выяўлення працяглага парушэння з’яўляецца дата пачатку расследавання.
Пры падліку трохгадовага тэрміну камісіяй па разглядзе справы было ўлічана, што працяглае парушэнне агульных правіл канкурэнцыі з боку АТ «ЗВП» і УП «Белёдабром» было скончана 1 кастрычніка 2020 г., а выяўлена пры пачатку расследавання – 25 ліпеня 2022 г.
Такім чынам, з боку АТ «ЗВП» і УП «Белёдабром» парушэнне агульных правіл канкурэнцыі было скончана 1 кастрычніка 2020 г., г.зн. да пачатку расследавання – 25 ліпеня 2022 г.
На падставе выкладзенага разгляд справы ў дачыненні да АТ «ЗВП», УП «Белёдабром» і іх службовых асоб па факце парушэння ў перыяд з 1 студзеня 2017 г. па 1 кастрычніка 2020 г. пункта 5 артыкула 76 Дагавора, які прывёў да наступстваў падзелу таварнага рынку па тэрытарыяльным прынцыпе, падлягае спыненню.
Камісія па разглядзе справы ўстанавіла, што службовыя асобы ТАА «Белфармакам», камерцыйны дырэктар Верзун А.В. і генеральны дырэктар Грыгор’еў Д.В., спынілі парушэнне агульных правіл канкурэнцыі ў момант спынення іх паўнамоцтваў як службовых асоб ТАА «Белфармакам», а менавіта, у жніўні і лістападзе 2020 г. адпаведна, гэта значыць да яго выяўлення пры правядзенні расследавання – 25 ліпеня 2022 г.
Такім чынам, трохгадовы тэрмін з дня заканчэння парушэння Верзунам А.В. скончыўся ў жніўні 2023 г. і Грыгор’евым Д.В. у лістападзе 2023 г., што з’яўляецца падставай для спынення разгляду справы ў адпаведнасці з падпунктам 4 пункта 46 Парадку разгляду спраў.
У адпаведнасці з Методыкай разліку і парадкам накладання штрафу, прызначыць адказчыкам, указаным у падпункце «а» пункта 1 рэзалютыўнай часткі гэтага Рашэння, штрафы, улічваючы:
адсутнасць у дачыненні да Падгорнава П.А. акалічнасцей, якія змякчаюць адказнасць, прадугледжаных пералікам акалічнасцей, якія змякчаюць адказнасць, і акалічнасцей, якія абцяжарваюць адказнасць, што ўлічваюцца пры разліку памеру штрафаў за парушэнне агульных правіл канкурэнцыі на трансгранічных рынках (дадатак № 1 да ўказанай Методыкі);
наяўнасць у дачыненні да ТАА «Белфармакам», УП «Белёдабром», Казлоўскага В.Б. і Родзіна А.М. акалічнасцей, якія змякчаюць адказнасць, прадугледжаных пералікам акалічнасцей, якія змякчаюць адказнасць, і акалічнасцей, якія абцяжарваюць адказнасць, што ўлічваюцца пры разліку памеру штрафаў за парушэнне агульных правіл канкурэнцыі на трансгранічных рынках (дадатак № 1 да ўказанай Методыкі), што выявілася ў добраахвотным спыненні парушэння агульных правіл канкурэнцыі на трансгранічных рынках і аказанні садзейнічання Камісіі пры разглядзе справы, а таксама наяўнасць акалічнасцей, якія абцяжарваюць адказнасць, прадугледжаных указаным пералікам, што выявілася ў працяглым (на працягу 1 года і больш) парушэнні ТАА «Белфармакам», УП «Белёдабром», Казлоўскім В.Б. і Родзіным А.М. правіл канкурэнцыі.
У сувязі з устанаўленнем факта парушэння пункта 5 артыкула 76 Дагавора, кіруючыся пунктам 45 Парадку разгляду спраў, Калегія Камісіі мяркуе, што распрацоўка парадку адбору контрагентаў, які ўключае ў сябе адзіныя патрабаванні да падачы звароту патэнцыяльным (дзеючым) контрагентам, выключыць магчымую дыскрымінацыю суб’ектаў гаспадарання (суб’ектаў рынку) дзяржаў-членаў, у тым ліку па прыкмеце рэзідэнцтва. Выкананне ўказаных мер будзе садзейнічаць аднаўленню канкурэнцыі на трансгранічных рынках.

